वेस्टइंडीज ने भारत को सात विकेट से हराया  
ब्रावो (86) व सरवन (75) की शानदार पारियों और रसेल (35/4) की गेंदबाजी की बदौलत वेस्टइंडीज ने भारत को सात विकेट से हराया।
डेरेन ब्रावो (86) तथा रामनरेश सरवन (75) की शानदार अर्धशतकीय पारियों और मैन ऑफ द मैच चुने गए आंद्रे रसेल (35/4) की धारदार गेंदबाजी की बदौलत वेस्टइंडीज ने सबीना पार्क मैदान पर गुरुवार को खेले गए पांचवें एकदिवसीय मुकाबले में भारत को सात विकेट से हरा दिया।   टॉस हारने के बाद पहले बल्लेबाजी करते हुए भारत ने विराट कोहली (94) और रोहित शर्मा (57) की उम्दा पारियों की मदद से 47.3 ओवरों में 251 रन बनाए। जवाब में खेलने उतरी मेजबान टीम ने 48.4 ओवरों में तीन विकेट खोकर लक्ष्य हासिल कर लिया। इस हार के बावजूद भारत ने यह श्रृंखला 3-2 से जीत ली। उसने शुरुआती तीन मैचों में जीत हासिल करते हुए 3-0 की अजेय बढ़त हासिल कर ली थी। इसके बाद वेस्टइंडीज ने शानदार वापसी करते हुए चौथा और पांचवां मैच जीतकर अपनी प्रतिष्ठा को धुमिल होने से बचा लिया। भारत ने खराब शुरुआत से उबरते हुए 251 रनों का चुनौतीपूर्ण लक्ष्य हासिल किया था लेकिन उसके गेंदबाज जीत को आतुर दिख रहे मेजबान बल्लेबाजों की रन बनाने की रफ्तार पर लगाम नहीं लगा सके।  ब्रावो ने 99 गेंदों पर तीन चौके और छह छक्के लगाए जबकि रिटायर्ड हर्ट होने से पहले सरवन ने 94 गेंदों पर पांच चौके और एक छक्का लगाया। दोनों बल्लेबाजों ने तीसरे विकेट के लिए 103 रन जोड़े।  मार्लन सैमुएल्स 25 गेंदों पर तीन चौकों की मदद से 28 रन बनाकर नाबाद रहे जबकि केरन पोलार्ड ने 13 गेंदों पर तीन चौकों और एक छक्के की मदद से 24 रनों की तेज पारी खेली। पोलार्ड और सैमुएल्स ने चौथे विकेट के लिए नाबाद 42 रनों की साझेदारी की। वेस्टइंडीज ने लेंडल सिमंस (6), एड्रियन बाराथ (17) और ब्रावो के लिकेट गंवाए। दो विकेट अमित मिश्रा को मिले जबकि इस श्रृंखला में अपना पहला मैच खेल रहे विनय कुमार को एक सफलता मिली।   इससे पहले, भारत की शुरुआत अच्छी नहीं नहीं रही थी। उसके दो विकेट जल्दी गिर गए। पार्थिव पटेल चौथे ओवर में छह रन बनाकर जबकि शिखर धवन सातवें ओवर में 11 रन बनाकर आउट हो गए। तीसरा विकेट 16वें ओवर में मनोज तिवारी के रूप में गिरा। तिवारी ने 22 गेंदों पर एक चौका और एक छक्के की मदद से 22 रन बनाए। इसके बाद विराट कोहली और रोहित शर्मा ने टीम को सम्मानजनक स्कोर की ओर पहुंचाते हुए चौथे विकेट के लिए 110 रनों की महत्वपूर्ण साझेदारी की। कोहली दुर्भाग्यपूर्ण ढंग से रन आउट हो गए। वह छह रनों से शतक से चूक गए। उन्होंने 103 गेंदों पर 10 चौके लगाए। कोहली के आउट होने के बाद मैदान पर आए सुरेश रैना बिना खाता खोले पवेलियन लौट गए। इसके बाद रोहित शर्मा ने 72 गेंदों में दो चौके और एक छक्के की मदद से 57 रन बनाए। वह मार्टिन की गेंद पर बोल्ड हो गए। इस श्रृंखला में अब तक बुरी तरह नाकाम रहे यूसुफ पठान 29 गेंदों में दो चौके और एक छक्के की मदद से 30 रन बनाकर आउट हुए। इसके बाद बल्लेबाजी करने आए अमित मिश्रा खाता भी नहीं सके और पवेलियन लौट गए। विनय कुमार ने दो रन बनाए जबकि ईशांत शर्मा शून्य पर आउट हुए। वेस्टइंडीज की ओर से रसेल ने चार विकेट झटके जबकि केरोन पोलार्ड और केमर रोच को दो-दो विकेट हासिल हुए। एंथनी मार्टिन को एक विकेट मिला।